Sonja Mikkelsen (S), 1998-11-05:
Beslutningsforslaget pålægger regeringen at sikre lige betalingsvilkår for anvendelse af Øresundsforbindelsens landanlæg for de brugere, som ikke passerer Øresund.
af motorvejen til lufthavnen
Forslagsstillerne har tilsyneladende overset, at landanlæggene delvis skal finansieres af bilafgifterne fra kyst til kyst-anlægget, idet banebetalingen på 75 mio. kr. årlig for benyttelse af landanlæggets jernbanedel ikke fuldt ud kan finansiere dem.
Herudover skal bilafgifterne foruden vejdelen delvis finansiere jernbanedelen på kyst til kyst-anlægget.
Samlet set er der således ikke tale om en urimelig forskelsbehandling til fordel for bilismen, idet det er banerne, der ikke betaler de fulde omkostninger, hvilket har været et helt bevidst valg i det dansk-svenske samarbejde.
Ifølge den dansk-svenske regeringsaftale vil det i øvrigt ikke være muligt at indføre bompenge på det danske landanlæg for de biler, der også benytter kyst til kyst-anlægget.
En betalingsordning for andre biler vil derfor kræve betalingsanlæg på frakørselsramperne og oven i købet nogle frakørselsramper, hvor man kan sortere, om bilerne kommer fra Sverige eller de kommer fra den danske side, og det vil være forbundet med særdeles store administrative vanskeligheder.
Derfor afviser regeringen forslaget.
Jeg vil gerne sige, at det, den her drøftelse drejer sig om, har i virkeligheden slet ikke noget med det her lovforslag at gøre, for de forhold blev reguleret af taxaloven, da den blev ændret sidste gang, og det er ikke noget, vi ændrer på med det her forslag.
Det her forslag tager i den sammenhæng alene sigte på at ophæve kravet om indfødsret.
Der er altså ikke med det her lovforslag lagt op til stramninger i retning af det, som hr. Arne Melchior er inde på, i den forstand.
Men det er rigtigt, at vi i øjeblikket bevæger os ud i at skulle praktisere den nuværende lov på kursussiden, og det første vognmandskursus er lige gennemført, i øvrigt med stor succes: De vognmænd, der har gennemgået kursuset, har tilkendegivet, at de har været meget glade for det kursus, fordi de har følt, at det har været et relevant kursus.
Men det er ikke Trafikministeriet, der tilbyder kurserne, det, vi gør, er at godkende indholdet. Men det står faktisk klart præciseret i den bekendtgørelse, der er lavet på baggrund af taxaloven, hvad det er for relevante krav, der stilles med hensyn til kundskaber, og det er ting, der er relevante i forhold til lige præcis det at være taxachauffør, henholdsvis vognmand.
Så det her er ikke et spørgsmål om, at vi nu begynder at stille krav om, at man skal have en akademisk eksamen for at være taxachauffør, og jeg tror, man skal lade være med at overdramatisere det her.
For det er en stærk overfortolkning, hvis man mener, at det her betyder, at almindelige mennesker med ganske almindelige færdigheder ikke fortsat kan være taxachauffører.
Selvfølgelig kan de det.
Og en enkelt bemærkning om det med at »beherske« dansk - jeg citerer blot, hvad der står i loven: »... men gør også opmærksom på, at det tager sigte på, at man skal kunne bringe sin kunde frem til korrekt adresse, og det indbefatter, at man skal kunne læse et kort, læse gadeskiltene og kunne kommunikere med den passager, man har med i sin taxa.«
Det er det målrettede hensyn, man forsøger at tilgodese med de krav, der er i loven, og ikke alle mulige andre.